臈月二十五夜
作者：洪咨夔
朝代：宋

paragraphs: 炙玉懷雪貍，膾銀憶冰鱭。
異哉山澤荒，坐我窮鬼祟。
兒頭似耶白，相對玩殘歲。
爐寒灰熒熒，檠涸燈翳翳。
擘柑老赤脚，煖酒小青髻。
一酌佳入蔗，再酌甘勝薺。
陶然會道妙，嗒然司德契。
吾身與乾坤，共此小關捩。
三百六十節，一節一節繫。
四萬八千息，一息一息繼。
日月有往來，陰陽有開閉。
太和行其間，周流無邊際。
臈盡梅紛披，春回柳摇曳。
非時難强揠，有命莫過計。
顔回簞瓢空，季路縕袍弊。
只恐非大賢，公不待後世。